Ramaphosa reageer op NVG-hofbeslissingPres. Cyril Ramaphosa. Foto: GCIS Pres. Cyril Ramaphosa bestudeer die konstitusionele hof se uitspraak waarvolgens hy binne die volgende 90 dae ŉ nuwe nasionale direkteur van openbare vervolging moet aanstel. Die konstitusionele hof het Maandag beslis die verwydering van Mxolisi Nxasana as hoof van die Nasionale Vervolgingsgesag (NVG) was ongrondwetlik en dat die aanstelling van Shaun Abrahams in sy plek ook ongrondwetlik was. “Pres. Ramaphosa word in die bestudering van die uitspraak gelei deur die onderneming wat hy in Februarie tydens sy staatsrede gemaak het dat Suid-Afrika se wetstoepassingsinstansies versterk en beskerm sal word teen eksterne inmenging of manipulasie,” het Khusela Diko, woordvoerder van die presidensie, in ŉ verklaring gesê. “Pres. Ramaphosa het ook onderneem om dringend aandag te gee aan leierskapkwessies by die Nasionale Vervolgingsgesag om te verseker dat die kritiese instelling gestabiliseer word en onverhinderd sy mandaat kan nakom. Die stappe wat gedoen sal word na aanleiding van die konstitusionele hof se uitspraak sal mettertyd gekommunikeer word.” Mxolisi Nxasana. Foto: ANA. Regter Mbuyiseli Madlanga het in Maandag se hofuitspraak gesê oudpres. Jacob Zuma was daarop uit om op enige wyse van Nxasana ontslae te raak. Nxasana het ŉ goue handdruk van R17 miljoen gekry om sy pos te verlaat. Madlanga het gesê dit is moeilik om te verstaan hoekom Zuma so ŉ groot bedrag aan Nxasana sou betaal. Volgens hom is die enigste afleiding dat Zuma hom wou “uitkoop”. Madlanga het gesê daar was vir jare onstabiliteit rakende die aanstelling van die nasionale direkteur van openbare vervolging en hoe gouer dit tot ŉ einde kan kom, hoe beter. Daar is ook beslis dat die parlement wetgewing rakende die NVG binne 18 maande moet wysig, aangesien dele daarvan ongrondwetlik is. Nxasana moet ook die goue handdruk terugbetaal. Shaun Abrahams. (Foto: Jonisayi Maromo, ANA) Die uitspraak kom nadat die hof vroeër vanjaar ŉ aansoek aangehoor het om twee verklarende bevele van die hooggeregshof in Pretoria te bevestig. Die aansoeke is deur Corruption Watch, Freedom Under Law (FUL) en die Raad vir die Bevordering van die Suid-Afrikaanse Grondwet (Casac) gebring. Die hooggeregshof het bevind oudpres. Zuma het ongrondwetlik opgetree toe hy Nxasana se aanstelling as direkteur van openbare vervolging beëindig het. Nxasana het R10 miljoen van sy goue handdruk ontvang en sy posisie verlaat. Die hof het destyds gelas dat Ramaphosa, toe nog adjunkpresident, ŉ nuwe NVG-hoof moet aanstel. Die NVG en Abrahams het die aansoek teengestaan. FUL het vroeër vanjaar in die konstitusionele hof aangevoer dat Zuma vir Nxasana geboelie het en onwettiglik openbare geld gebruik het om hom te oortuig om die NVG te verlaat. Nxasana is in 2015 die goue handdruk gegee om sy pos te verlaat te midde van die korrupsieklagte wat soos ŉ swaard oor Zuma se kop gehang het. Nxasana is tydelik vervang met Silas Ramaite. Abrahams is toe permanent aangestel.